AFRIKAANSE OPSOMMING: Die interpretasie – en samestelling van vergelykings om die algemene tendens voor te stel – van versamelde data word onoorsienbaar bygestaan deur die grafiese voorstelling daarvan. Ten spyte daarvan dat vergelykings meer akkuraat en geskik is vir die gebruik in toepassings as grafieke, is laasgenoemde dikwels verskieslik aangesien dit afwykings in die data visueel illustreer en sodoende ’n aanduiding van die betroubaarheid en omvang van geldigheid van die vergelyking bied. ’n Kombinasie van hierdie twee instrumente – ’n grafiek vir demonstrasie en ’n vergelyking vir aanwending – is wenslik om optimale begrip te verseker. Die funksionele afhanklikheid van die afhanklike veranderlike is egter dikwels slegs bekend vir groot en klein waardes van die onafhanklike veranderlike; die oplossings by intermediêre hoeveelhede onduidelik as gevolg van verskeie redes (waaronder, bv. ’n smal band van waardes waarbinne die oorgang tussen prosesse plaasvind, onvoldoende kennis van die fisika in hierdie area, ens.). Beperkende oplossings / vergelykings kan as asimptote beskou word en magsaddisie tot ’n mag, s, van sodanige asimptote, f0 en f¥, lei tot ’n enkel, saamgestelde oplossing wat toepaslik is oor die algehele domein van die onafhanklike veranderlike. Dié prosedure voorkom die instelling van ad hoc passingstegnieke vir die verskillende gebiede en die gevolglike ongewensde spronge in stuksgewyspassende vergelykings van die afhankilke veranderlike(s). Na aanleiding van die moontlike kombinasies van asimptotiese toestande word verskillende benaderings vir die suksesvolle toepassing van hierdie tegniek bespreek. Die bogemelde metode van magsaddisie word toegepas op eksperimentele data en die ooreenkomste en verskille met literatuur en analitiese modelle bespreek; die onderliggend motivering ’n strewe na die daarstelling van ’n modellerings-raamwerk vir analitiese- en rekenaarvoorspellingsmaatreëls. Die voorgestelde prosedure word aangetoon om, op ’n elegante en eenvoudige wyse, hoogs bruikbaar te wees vir die lesing en interpretasie van eksperimentele data.